b'\n_START_ARTICLE_\nNorve\xc5\xa1ko morje\n_START_PARAGRAPH_\nNorve\xc5\xa1ko morje (norve\xc5\xa1ko Norskehavet) je robno morje Arkti\xc4\x8dnega oceana, ki ga obkro\xc5\xbeajo Grenlandsko morje na severozahodu, Barentsovo morje na severovzhodu, Norve\xc5\xa1ka na jugovzhodu in Severno morje na jugu, na jugozahodu pa ga greben med Ferskimi otoki ter Islandijo lo\xc4\x8di od Atlantskega oceana._NEWLINE_Kot morje je posebno zaradi globine, ki v povpre\xc4\x8dju zna\xc5\xa1a okoli 2 km, saj le majhen del dna predstavlja kontinentalna polica. Pod dnom v predelih, kjer je globina do enega kilometra, so bogata najdi\xc5\xa1\xc4\x8da nafte in zemeljskega plina, ki jih intenzivno izkori\xc5\xa1\xc4\x8dajo. Obalni predeli so bogati z ribami, ki se pridejo razmno\xc5\xbeevat iz severnega Atlantika in Barentsovega morja. Topli severnoatlantski tok namre\xc4\x8d zagotavlja visoko in razmeroma stabilno temperaturo vode, zato Norve\xc5\xa1ko morje nikoli ne zamrzne.'